CELEX: 52017PC0659
Language: fi
Date: 2017-11-10
Title: Ehdotus NEUVOSTON TÄYTÄNTÖÖNPANOPÄÄTÖS luvan antamisesta Latvian tasavallalle soveltaa yhteisestä arvonlisäverojärjestelmästä annetun direktiivin 2006/112/EY 287 artiklasta poikkeavaa erityistoimenpidettä

EUROOPAN KOMISSIO
            Bryssel 10.11.2017
            COM(2017) 659 final
            2017/0296(NLE)
            Ehdotus
            NEUVOSTON TÄYTÄNTÖÖNPANOPÄÄTÖS
            luvan antamisesta Latvian tasavallalle soveltaa yhteisestä arvonlisäverojärjestelmästä annetun direktiivin 2006/112/EY 287 artiklasta poikkeavaa erityistoimenpidettä
            
               
         
         
            
               PERUSTELUT
            
            
               Yhteisestä arvonlisäverojärjestelmästä 28. marraskuuta 2006 annetun direktiivin 2006/112/EY
                  1
               , jäljempänä ’alv-direktiivi’, 395 artiklan 1 kohdan mukaan neuvosto voi yksimielisesti komission ehdotuksesta antaa jäsenvaltiolle luvan soveltaa kyseisestä direktiivistä poikkeavia erityistoimenpiteitä veronkannon yksinkertaistamiseksi tai tietyntyyppisten veropetosten taikka veron kiertämisen estämiseksi.
            
            
               Latvia pyysi kirjeessään, jonka komissio kirjasi saapuneeksi 3. heinäkuuta 2017, lupaa soveltaa edelleen alv-direktiivin 287 artiklasta poikkeavaa toimenpidettä, jolla vapautetaan arvonlisäverosta ne verovelvolliset, joiden vuosittainen liikevaihto jää alle tietyn raja-arvon. Aiempaa raja-arvoa koskevan hakemuksen uudelleenarvioinnin jälkeen Latvia pyytää laskemaan vapautuksen raja-arvon 50 000 eurosta 40 000 euroon.
            
            
               Komissio antoi alv-direktiivin 395 artiklan 2 kohdan mukaisesti Latvian pyynnön tiedoksi muille jäsenvaltioille 13. syyskuuta 2017 päivätyillä kirjeillä. Komissio ilmoitti 14. syyskuuta 2017 päivätyllä kirjeellä Latvialle, että sillä on kaikki hakemuksen arviointia varten tarvitsemansa tiedot.
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               Alv-direktiivin XII osaston 1 luvussa annetaan jäsenvaltioille mahdollisuus soveltaa pieniin yrityksiin erityisjärjestelmiä, kuten mahdollisuutta myöntää verovapautus verovelvollisille, joiden vuosittainen liikevaihto jää tietyn raja-arvon alle. Tällainen verovapautus merkitsee sitä, ettei verovelvollisen tarvitse veloittaa arvonlisäveroa luovutuksistaan ja suorituksistaan, minkä vuoksi verovelvollinen ei voi vähentää arvonlisäveroa tuotantopanoksistaan.
            
            
               Latvia voi alv-direktiivin 287 artiklan 10 kohdan mukaan vapauttaa arvonlisäverosta verovelvolliset, joiden kansallisena valuuttana ilmaistu vuosittainen liikevaihto on Latvian liittymispäivänä voimassa olleen muuntokurssin mukaan laskettuna enintään 17 200 euron suuruinen. Latvialle annettiin neuvoston täytäntöönpanopäätöksellä 2010/584/EU
                  2
                lupa soveltaa korkeampaa raja-arvoa ja vapauttaa näin ollen arvonlisäverosta verovelvolliset, joiden vuosittainen liikevaihto on enintään 50 000 euroa. Tätä toimenpidettä jatkettiin neuvoston täytäntöönpanopäätöksellä 2014/796/EU
                  3
               , jonka voimassaolo päättyy 31. joulukuuta 2017. Latvia pyysi toimenpiteen jatkamista 1. tammikuuta 2018 lähtien ja pyysi samalla vapautuksen raja-arvon laskemista 50 000 eurosta 40 000 euroon. 
            
            
               Latvian toimittamien tietojen perusteella alv:stä vapauttamisen raja-arvon laskeminen 50 000 eurosta 40 000 euroon lisäisi arvonlisäverovelvollisiksi rekisteröityjen määrää noin 650 henkilöllä lähinnä lakiasiainpalvelujen ja laskentatoimen palvelujen aloilla, vähittäiskaupan toimijoiden (autoja ja moottoripyöriä lukuun ottamatta) sekä kasvinviljelyä ja kotieläintaloutta, riistataloutta ja niihin liittyviä palveluja harjoittavien verovelvollisten keskuudessa.
            
            
               Niiden arvonlisäverovelvollisten tuotantopanoksista maksettu vero, joiden vuosittainen liikevaihto oli enintään 40 000 euroa vuonna 2015, ylitti yleisesti ottaen kansalliseen talousarvioon maksettavan alv:n, joten valtiolle alv:n kantamisesta näiltä henkilöiltä aiheutuvat kustannukset olisivat suuremmat kuin odotettavissa olevien tulojen määrä.
            
            
               Arvonlisäveron raja-arvoja on lisäksi arvioitu uudelleen, koska Latvian nykyinen 50 000 euron raja-arvo on jonkin verran korkeampi kuin kaikissa verrokkimaissa ja etenkin sen naapurimaissa (45 000 euroa Liettuassa ja 40 000 euroa Virossa). Verojen hallinnointiin ja sääntöjen noudattamiseen liittyvien kustannusten alentamisesta saatavia hyötyjä arvioitiin huolellisesti niihin kilpailun vääristymiin nähden, joita syntyy, kun arvonlisäveron raja-arvon eri puolilla olevia verovelvollisia kohdellaan eri tavoin. 
            
            
               Verovelvollisilla, joiden liikevaihto ei ylitä raja-arvoa, on kuitenkin mahdollisuus rekisteröityä arvonlisäverovelvollisiksi.
            
            
               Alhaisempi raja-arvo näyttää hyväksyttävältä, kun otetaan huomioon, että Latvialla on seitsemän vuoden ajan ollut lupa vapauttaa arvonlisäverosta verovelvolliset, joiden vuosittainen liikevaihto on enintään 50 000 euroa, ja että se on arvioinut tilannetta uudelleen. Tämän vuoksi ehdotetaan, että Latvia saa alentaa vapautuksen raja-arvon pk-yritysten osalta 50 000 eurosta 40 000 euroon 31. joulukuuta 2020 saakka tai sellaisen direktiivin voimaantuloon asti, jolla säädetään vuosittaisen liikevaihdon raja-arvoista, joiden alittuessa verovelvolliset voidaan vapauttaa arvonlisäverosta, sen mukaan, kumpi näistä ajankohdista on aikaisempi.
            
            
               •Yhdenmukaisuus muiden alaa koskevien politiikkojen säännösten kanssa
            
            
               Vastaavia poikkeuksia on myönnetty muille jäsenvaltioille. Belgialle
                  4
                myönnettiin 25 000 euron raja-arvo, Luxemburgille
                  5
                30 000 euron raja-arvo, Puolalle
                  6
                ja Virolle
                  7
                40 000 euron raja-arvo, Liettualle
                  8
                45 000 euron raja-arvo, Slovenialle
                  9
                50 000 euron raja-arvo sekä Italialle
                  10
                65 000 euron raja-arvo. 
            
            
               Poikkeukset alv-direktiivistä olisi aina rajoitettava ajallisesti, jotta niiden vaikutuksia voidaan arvioida. Lisäksi alv-direktiivin 281–294 artiklan säännöksiä, jotka koskevat pienten yritysten erityisjärjestelmää, tarkastellaan parhaillaan uudelleen. Kuten alv-toimintasuunnitelmassa
                  11
                ja komission työohjelmassa 2017
                  12
                ilmoitettiin, komission ehdotus kattavan yksinkertaistamispaketin muodossa on tarkoitus esittää vuoden 2017 loppuun mennessä.
            
            
               Sen vuoksi ehdotetaan, että toimenpiteen soveltamista jatkettaisiin 31. joulukuuta 2020 saakka tai sellaisen direktiivin voimaantuloon asti, jolla muutetaan pienten yritysten erityisjärjestelmää koskevia alv-direktiivin säännöksiä. 
            
            
               •Yhdenmukaisuus unionin muiden politiikkojen kanssa
            
            
               Toimenpide on eurooppalaisia pk-yrityksiä tukevaa ”Pienet ensin” -aloitetta (”Small Business Act”) koskevassa komission tiedonannossa
                  13
                vahvistettujen pieniä yrityksiä koskevien unionin tavoitteiden mukainen. Siinä kehotetaan jäsenvaltioita ottamaan huomioon pk-yritysten erityisominaisuudet lainsäädäntöä valmistellessaan ja näin ollen yksinkertaistamaan sääntely-ympäristöä.
            
         
         
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               •Oikeusperusta
            
            
               Alv-direktiivin 395 artikla. 
            
            
               •Toissijaisuusperiaate (jaetun toimivallan osalta) 
            
            
               
                  Kun otetaan huomioon ehdotuksen perustana oleva alv-direktiivin säännös, toissijaisuusperiaatetta ei sovelleta.
               
            
            
               •Suhteellisuusperiaate
            
            
               
                  Päätös koskee jäsenvaltiolle sen omasta pyynnöstä annettavaa lupaa, eikä siihen liity mitään velvollisuutta.
               
            
            
               Koska poikkeuksen soveltamisala on rajallinen, erityistoimenpide on oikeassa suhteessa tavoitteeseen nähden eli siihen nähden, että tarkoituksena on yksinkertaistaminen useampien pienten verovelvollisten ja verohallinnon kannalta.
            
            
               •Sääntelytavan valinta
            
            
               Ehdotettu sääntelytapa: neuvoston täytäntöönpanopäätös.
            
            
               Neuvoston direktiivin 2006/112/EY 395 artiklan mukaan yhteisistä alv-säännöistä voidaan poiketa vain, jos neuvosto antaa siihen luvan komission ehdotuksesta tekemällään yksimielisellä päätöksellä. Neuvoston täytäntöönpanopäätös on parhaiten soveltuva toimintatapa, koska se voidaan osoittaa yksittäiselle jäsenvaltiolle.
            
            
               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET
            
            
               •Sidosryhmien kuuleminen
            
            
               Tämä ehdotus perustuu Latvian esittämään hakemukseen ja koskee ainoastaan kyseistä jäsenvaltiota.
            
            
               •Asiantuntijatiedon keruu ja käyttö
            
            
               Ulkopuolisten asiantuntijoiden käyttö ei ollut tarpeen.
            
            
               •Vaikutustenarviointi
            
            
               
                  Ehdotetulla neuvoston täytäntöönpanopäätöksellä annetaan Latvialle lupa vapauttaa edelleen arvonlisäverosta verovelvolliset, joiden vuosittainen liikevaihto on enintään 40 000 euroa. Henkilöiden, joiden verotettava liikevaihto ei ylitä raja-arvoa, ei tarvitse rekisteröityä arvonlisäverovelvolliseksi, ja siten hallinnollinen rasite pienenee heidän osaltaan toimenpiteen seurauksena, koska heidän ei tarvitse ylläpitää alv-rekistereitä tai toimittaa alv-ilmoitusta. 
               
            
            
               Latvian mukaan 40 000 euron enimmäismäärällä ei ole merkittävää vaikutusta arvonlisäverotuloihin. Sellaisten talouden toimijoiden, joiden vuosittainen liikevaihto on 40 000–50 000 euroa, alv-ilmoitusten analysointi osoittaa päinvastoin, että 40 000 euron raja-arvon käyttöönotto arvonlisäverovelvolliseksi rekisteröitymisen osalta kasvattaa arvonlisäverotuloja 5,9 miljoonalla eurolla.
            
            
               4.TALOUSARVIOVAIKUTUKSET
            
         
         
            
               Ehdotuksella ei ole vaikutuksia EU:n talousarvioon, koska Latvia tekee kompensaatiolaskelman neuvoston asetuksen (ETY, Euratom) N:o 1553/89 6 artiklan mukaisesti.
            
            
               5.LISÄTIEDOT
            
            
               Ehdotus sisältää raukeamislausekkeen.
            
            
               2017/0296 (NLE)
            
            
               Ehdotus
            
            
               NEUVOSTON TÄYTÄNTÖÖNPANOPÄÄTÖS
            
            
               luvan antamisesta Latvian tasavallalle soveltaa yhteisestä arvonlisäverojärjestelmästä annetun direktiivin 2006/112/EY 287 artiklasta poikkeavaa erityistoimenpidettä
            
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen, 
            
            
               ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY
                  14
                ja erityisesti sen 395 artiklan 1 kohdan,
            
            
               ottaa huomioon Euroopan komission ehdotuksen,
            
            
               sekä katsoo seuraavaa:
            
            
               (1)Direktiivin 2006/112/EY 287 artiklan 10 kohdan mukaan Latvia voi myöntää vapautuksen arvonlisäverosta sellaisille verovelvollisille, joiden vuosittainen liikevaihto kansallisena valuuttana on sen liittymispäivänä voimassa olleen muuntokurssin mukaan laskettuna enintään 17 200 euroa.
            
            
               (2)Latvialle annettiin neuvoston täytäntöönpanopäätöksellä 2010/584/EU
                  15
                lupa myöntää 31 päivään joulukuuta 2013 poikkeustoimenpiteenä vapautus verovelvollisille, joiden vuosittainen liikevaihto on enintään 50 000 euroa. Tätä toimenpidettä jatkettiin neuvoston täytäntöönpanopäätöksellä 2014/796/EU
                  16
               , jonka voimassaolo päättyy 31 päivänä joulukuuta 2017.
            
            
               (3)Latvia pyysi kirjeessään, jonka komissio kirjasi saapuneeksi 3 päivänä heinäkuuta 2017, lupaa direktiivin 2006/112/EY 287 artiklan 10 kohdasta poikkeavaan toimenpiteeseen, jotta se voisi edelleen poiketa direktiivin 2006/112/EY 287 artiklan 10 kohdasta ja samalla alentaa vapautuksen raja-arvon 40 000 euroon. Kyseisellä toimenpiteellä nämä verovelvolliset saisivat vapautuksen tietyistä tai kaikista direktiivin 2006/112/EY XI osaston 2–6 luvussa tarkoitetuista arvonlisäveroon liittyvistä velvoitteista.
            
            
               (4)Komissio on direktiivin 2006/112/EY 395 artiklan 2 kohdan mukaisesti antanut Latvian pyynnön tiedoksi muille jäsenvaltioille 13 päivänä syyskuuta 2017 päivätyllä kirjeellä. Komissio ilmoitti 14 päivänä syyskuuta 2017 päivätyllä kirjeellä Latvialle saaneensa kaikki hakemuksen arviointiin tarvitsemansa tiedot.
            
            
               (5)Koska alennetun raja-arvon pitäisi vähentää pienten yritysten arvonlisäverovelvoitteita ja näin ollen niille aiheutuvia hallinnollisia kustannuksia, Latvialle olisi annettava lupa jatkaa toimenpiteen soveltamista rajoitetun ajan. Verovelvollisten olisi edelleen voitava valita tavanomaiset arvonlisäverojärjestelyt.
            
            
               (6)Direktiivin 2006/112/EY 281–294 artiklan säännöksiä, jotka koskevat pienten yritysten erityisjärjestelmää, ollaan parhaillaan tarkastelemassa uudelleen, joten on mahdollista, että direktiivi, jolla muutetaan kyseisiä direktiivin 2006/112/EY säännöksiä, tulee voimaan ennen kuin poikkeuksen voimassaoloaika päättyy.
            
            
               (7)Latvian toimittamista tiedoista ilmenee, että alennetulla raja-arvolla on vain vähäinen vaikutus lopullisessa kulutusvaiheessa kerättävien verotulojen kokonaismäärään.
            
            
               (8)Poikkeuksella ei ole vaikutuksia arvonlisäverosta saataviin Euroopan unionin omiin varoihin, koska Latvia tekee kompensaatiolaskelman neuvoston asetuksen (ETY, Euratom) N:o 1553/89
                  17
                6 artiklan mukaisesti,
            
         
         
            
               ON HYVÄKSYNYT TÄMÄN PÄÄTÖKSEN: 
            
            
               1 artikla
            
            
               Poiketen siitä, mitä direktiivin 2006/112/EY 287 artiklan 10 kohdassa säädetään, Latvian tasavallalle annetaan lupa vapauttaa arvonlisäverosta verovelvolliset, joiden vuosittainen liikevaihto on enintään 40 000 euroa.
            
            
               2 artikla
            
            
               Tämä päätös tulee voimaan päivänä, jona se annetaan tiedoksi.
            
            
               Tätä päätöstä sovelletaan 1 päivästä tammikuuta 2018 alkaen 31 päivään joulukuuta 2020 tai sellaisen direktiivin voimaantulopäivään asti, jolla muutetaan direktiivin 2006/112/EY pienten yritysten erityisjärjestelmää koskevia 281–294 artiklaa, sen mukaan, kumpi näistä ajankohdista on aikaisempi. 
            
            
               3 artikla
            
            
               Tämä päätös on osoitettu Latvian tasavallalle. 
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja
               
            
         
         
            
                  
                     (1)
                  EUVL L 347, 11.12.2006, s. 1.
               
               
                  
                     (2)
                  Neuvoston täytäntöönpanopäätös 2010/584/EU, annettu 27 päivänä syyskuuta 2010, Latvian tasavallalle annettavasta luvasta soveltaa yhteisestä arvonlisäverojärjestelmästä annetun direktiivin 2006/112/EY 287 artiklasta poikkeavaa toimenpidettä (EUVL L 256, 30.9.2010, s. 29).
               
               
                  
                     (3)
                  Neuvoston täytäntöönpanopäätös 2014/796/EU, annettu 7 päivänä marraskuuta 2014, Latvian tasavallalle annettavasta luvasta soveltaa yhteisestä arvonlisäverojärjestelmästä annetun direktiivin 2006/112/EY 287 artiklasta poikkeavaa toimenpidettä (EUVL L 330, 15.11.2014, s. 46). 
               
               
                  
                     (4)
                  Neuvoston täytäntöönpanopäätös (EU) 2015/2348, annettu 10 päivänä joulukuuta 2015, Belgian kuningaskunnalle annettavasta luvasta ottaa käyttöön yhteisestä arvonlisäverojärjestelmästä annetun direktiivin 2006/112/EY 285 artiklasta poikkeava erityistoimenpide annetun täytäntöönpanopäätöksen 2013/53/EU muuttamisesta (EUVL L 330, 16.12.2015, s. 51).
               
               
                  
                     (5)
                  Neuvoston täytäntöönpanopäätös (EU) 2017/319, annettu 21 päivänä helmikuuta 2017, luvan antamisesta Luxemburgille ottaa käyttöön yhteisestä arvonlisäverojärjestelmästä annetun direktiivin 2006/112/EY 285 artiklasta poikkeava erityistoimenpide annetun täytäntöönpanopäätöksen 2013/677/EU muuttamisesta (EUVL L 47, 24.2.2017, s. 7). 
               
               
                  
                     (6)
                  Neuvoston täytäntöönpanopäätös (EU) 2016/2090, annettu 21 päivänä marraskuuta 2016, luvan antamisesta Puolan tasavallalle soveltaa yhteisestä arvonlisäverojärjestelmästä annetun direktiivin 2006/112/EY 287 artiklasta poikkeavaa toimenpidettä tehdyn päätöksen 2009/790/EY muuttamisesta (EUVL L 324, 30.11.2016, s. 7).
               
               
                  
                     (7)
                  Neuvoston täytäntöönpanopäätös (EU) 2017/563, annettu 21 päivänä maaliskuuta 2017, luvan antamisesta Viron tasavallalle soveltaa yhteisestä arvonlisäverojärjestelmästä annetun direktiivin 2006/112/EY 287 artiklasta poikkeavaa erityistoimenpidettä (EUVL L 80, 25.3.2017, s. 33).
               
               
                  
                     (8)
                  Neuvoston täytäntöönpanopäätös 2014/795/EU, annettu 7 päivänä marraskuuta 2014, Liettuan tasavallalle annettavasta luvasta soveltaa yhteisestä arvonlisäverojärjestelmästä annetun direktiivin 2006/112/EY 287 artiklasta poikkeavaa toimenpidettä annetun täytäntöönpanopäätöksen 2011/335/EU soveltamisen jatkamisesta (EUVL L 330, 15.11.2014, s. 44).
               
               
                  
                     (9)
                  Neuvoston täytäntöönpanopäätös (EU) 2015/2089, annettu 10 päivänä marraskuuta 2015, Slovenian tasavallalle annettavasta luvasta ottaa käyttöön yhteisestä arvonlisäverojärjestelmästä annetun direktiivin 2006/112/EY 287 artiklasta poikkeava erityistoimenpide annetun täytäntöönpanopäätöksen 2013/54/EU muuttamisesta (EUVL L 302, 19.11.2015, s. 107).
               
               
                  
                     (10)
                  Neuvoston täytäntöönpanopäätös (EU) 2016/1988, annettu 8 päivänä marraskuuta 2016, luvan antamisesta Italian tasavallalle jatkaa yhteisestä arvonlisäverojärjestelmästä annetun direktiivin 2006/112/EY 285 artiklasta poikkeavan erityistoimenpiteen soveltamista annetun täytäntöönpanopäätöksen 2013/678/EU muuttamisesta (EUVL L 306, 15.11.2016, s. 11).
               
               
                  
                     (11)
                  Komission tiedonanto Euroopan parlamentille, neuvostolle ja Euroopan talous- ja sosiaalikomitealle arvonlisäveroa koskevasta toimintasuunnitelmasta, Kohti EU:n yhtenäistä arvonlisäveroaluetta – aika tehdä päätöksiä, Bryssel, 7.4.2016, COM(2016) 148 final.
               
               
                  
                     (12)
                  Komission työohjelma 2017 – EU, joka suojelee, puolustaa ja tarjoaa mahdollisuuksia, Strasbourg, 25.10.2016, COM(2016) 710 final.
               
               
                  
                     (13)
                  KOM(2008) 394, 25.6.2008.
               
               
                  
                     (14)
                  EUVL L 347, 11.12.2006, s. 1.
               
               
                  
                     (15)
                  Neuvoston täytäntöönpanopäätös 2010/584/EU, annettu 27 päivänä syyskuuta 2010, Latvian tasavallalle annettavasta luvasta soveltaa yhteisestä arvonlisäverojärjestelmästä annetun direktiivin 2006/112/EY 287 artiklasta poikkeavaa toimenpidettä (EUVL L 256, 30.9.2010, s. 29).
               
               
                  
                     (16)
                  Neuvoston täytäntöönpanopäätös 2014/796/EU, annettu 7 päivänä marraskuuta 2014, Latvian tasavallalle annettavasta luvasta soveltaa yhteisestä arvonlisäverojärjestelmästä annetun direktiivin 2006/112/EY 287 artiklasta poikkeavaa toimenpidettä (EUVL L 330, 15.11.2014, s. 46).  
               
               
                  
                     (17)
                  Neuvoston asetus (ETY, Euratom) N:o 1553/89, annettu 29 päivänä toukokuuta 1989, arvonlisäverosta kertyvien omien varojen lopullisesta yhdenmukaisesta kantomenettelystä (EYVL L 155, 7.6.1989, s. 9).